NY LARVIK-TRENER: Geir Oustorp skal gjenreise Larvik. Foto: Mariam Butt / NTB scanpix Foto: Butt, Mariam
NRK-eksperten tar over etter Tor Odvar Moen.
I slutten av november kunne TV 2 melde at Larviks håndballtrener Tor Odvar Moen ikke får fornyet kontrakt. Moens kontrakt går ut etter denne sesongen.
Nå har Larvik funnet Moens erstatter.
Etter det TV 2 Sporten erfarer tar Geir Oustorp over som hovedtrener i klubben etter inneværende sesong.
Oustorp er for tiden i Tyskland som håndballekspert for NRK. Det er ventet at han signerer i etterkant av mesterskapet. Oustorp har siden sommeren vært en del av Larviks trenerteam.
Moen var tydelig skuffet over Larviks beslutning da TV 2 pratet med ham i slutten av november.
I en pressemelding skrev Larvik at klubben nå stod «ved et veiskille hvor både klubben og hovedtrener vil være best tjent ved å skille lag».
Den formuleringen fikk Moen til å reagere.
– Den setningen i pressemeldingen fra klubben om at både klubb og trener er best tjent med å skille lag, den synes jeg ikke noe om, sa Moen til TV 2.
– Det er kun jeg som vet hva som er best for meg. Jeg ønsker ikke at det blir tatt en vurdering på mine vegne. Det var tungt å bare få dette som et vedtak i styret uten at vi har hatt en dialog på det, fortsatte Moen.
TV 2-ekspert Bent Svele synes det er rart at Oustorp blir ny hovedtrener hvis klubbens ønske er å stake ut en ny kurs.
– De har sagt at de vil endre litt kurs. Jeg vet ikke hvilken kurs de vil endre til. Geir Oustorp har hatt en god hånd med Glassverket og med Byåsen da han var der. De har sikkert gjort gode vurderinger rundt det. Jeg er overrasket over at at de ikke ville forlenge med Moen, som har vært i klubben i så mange år. Jeg vet ikke nok om tingene internt, men det virker som at kommunikasjonen mellom Moen og klubbens daglige leder har vært svak, sier Svele, og legger til:
– Det er litt rart å ansette en som er i regimet når man vil endre kurs.
I begynnelsen av november fikk Moen selv vite at han ikke lenger var ønsket i Lavik etter sesongslutt.